S-4839/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 5. september 2023, á hendur A-kk-þgf Í-kk-þgf S-kk-þgf, kt. [...], [...], fyrir:

I.

Umferðarlagabrot með því að hafa, miðvikudaginn 22. mars 2023, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóðsýni mældist amfetamín 235 ng/ml, etizólam 19 ng/ml, kókaín 105 ng/ml, tetrahýdrókannabínól 9,6 ng/ml, alprazólam 40 ng/ml, díazepam 420 ng/ml og nordíazepam 94) um [...]í Reykjavík, þar sem lögregla stöðvaði aksturinn.

II.

Umferðalagabrot með því að hafa, föstudaginn 21. apríl 2023, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóðsýni mældist kókaín 74 ng/ml, metamfetamín 90 ng/ml, alprazólam 47 ng/ml) um Miklubraut við Grensás í Reykjavík, þar sem lögregla stöðvaði aksturinn.

Telst háttsemi ákærða í báðum köflum varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu sakavottorði, dagsettu 30. ágúst 2023, gekkst ákærði undir greiðslu sektar og sviptingu ökuréttinda í 12 mánuði með lögreglustjórasátt [...] 2018, meðal annars fyrir ölvunarakstur og akstur undir áhrifum ávana- og fíkniefna. Ákærði gekkst undir greiðslu sekta og sviptingu ökuréttinda í samtals 36 mánuði með tveimur lögreglustjórasáttum [...] 2020, meðal annars fyrir akstur undir áhrifum ávana- og fíkniefna og akstur sviptur ökuréttindum. Með dómi Héraðsdóms Reykjavíkur [...] 2022 var ákærða gert að sæta fangelsi í 30 daga og sviptingu ökuréttinda ævilangt, meðal annars fyrir akstur undir áhrifum ávana- og fíkniefna og akstur sviptur ökuréttindum. Loks var ákærða með dómi Héraðsdóms Reykjavíkur [...] 2023 gert að sæta 4 mánaða fangelsi, auk þess sem ævilöng svipting ökuréttar var áréttuð.

Brot þau sem ákærði er nú sakfelldur fyrir voru framin fyrir uppkvaðningu framangreinds dóms frá [...]2023 og því ber að dæma ákærða hegningarauka í samræmi við 78. gr. laga nr. 19/1940. Við ákvörðun refsingar verður því lagt til grundvallar að ákærði hafi nú í fjórða sinn, innan ítrekunartíma í skilningi 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna, en í þriðja sinn ekið sviptur ökuréttindum.

Undir meðferð málsins játaði ákærði brot sín skýlaust. Horfir það honum til málsbóta, sbr. 8. tölul. 1. mgr. 70. gr. almennra hegningarlaga nr. 19/1940.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 3 mánaðafangelsi.

Með vísan til sakaferils ákærða þykir ekki efni til að skilorðsbinda refsinguna.

Með vísan til lagaákvæða í ákæru er ævilöng svipting ökuréttar ákærða áréttuð frá uppkvaðningu dómsins að telja.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 1 20.528 krónur að meðtöldum virðisaukaskatti, og 540.448 krónur í annan sakarkostnað.

Af hálfu ákæruvaldsins flutti málið G-kvk-nf R-kvk-nf S-kvk-nf aðstoðarsaksóknari.

B-kvk-nf K-kvk-nf aðstoðarmaður dómara kveður upp þennan dóm.

Dómsorð:

Ákærði, A-kk-nf Í-kk-nf S-kk-nf, sæti fangelsi í 3 mánuði.

Áréttuð er ævilöng svipting ökuréttar ákærða.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 120.528 krónur að meðtöldum virðisaukaskatti, og 540.448 krónur í annan sakarkostnað.

B-kvk-nf K-kvk-nf